“মোদির CBI..,” আরজি কর তদন্ত নিয়ে কেন্দ্রকে ধুয়ে দিলেন অভিষেক

ওয়েব ডেস্ক: কেটে গিয়েছে এক বছরের বেশি সময়। কয়েকদিন আগেই ফের হয়েছে রাত দখল। আরজি কর কাণ্ডের (RG Kar Case) অভয়ার বিচারের দাবিতে পথে নেমেছিলেন অনেকেই। তৃণমূল ছাত্র পরিষদের (TMCP) প্রতিষ্ঠা দিবসের মঞ্চে শুরুতেই সেই প্রসঙ্গ তুলে ধরেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। এই ইস্যুতে তিনি সরাসরি নিশানা করেন কেন্দ্রীয় তদন্তকারী সংস্থা সিবিআইকে (CBI)। সেই সঙ্গে এই বিষয়ে তিনি বিজেপিকেও খোঁচা দেন। সিবিআইকে একহাত নিয়ে অভিষেক বলেন, “মমতা বন্দ্যোপাধ্যায়ের পুলিশ ২৪ ঘণ্টায় যা করেছে। মোদির সিবিআই গোটা বছরেও তা করতে পারল না।”

তৃণমুল ছাত্র পরিষদের প্রতিষ্ঠা দিবসের মঞ্চে এই প্রসঙ্গে অপরাজিতা বিল নিয়েও সরব হন অভিষেক বন্দ্যোপাধ্যায়। রাত দখলের প্রসঙ্গ উল্লেখ করে তিনি বলেন, “গতবার এই সময় আরজি কর নিয়ে রাজ্য উত্তাল ছিল। সেইসময় বলেছিলাম, যারা রাত দখলের লড়াই করেছেন সেই নারীদের সম্মান জানাই। কিন্তু মমতা বন্দ্যোপাধ্যায়ের পুলিশ ১ দিনে যা করেছে, নরেন্দ্র মোদির সিবিআই একবছরেও তা করতে পারেনি।”

আরও পড়ুন: “আমাদের বাংলাদেশি বলে ব্যঙ্গবিদ্রুপ…,” বিজেপিকে নিশানা অভিষেকের

এরপরই অপরাজিতা বিলের প্রসঙ্গ উঠে আসে অভিষেকের বক্তব্যে। তিনি বলেন, “সেপ্টেম্বরের প্রথম সপ্তাহে অপরাজিতা বিল রাজ্যপালের কাছে পাঠানো হয়েছিল, যাতে ভবিষ্যতে এ ধরনের নারকীয় ঘটনা রোখা যায়। কিন্তু আজ এক বছর কেটে যাওয়ার পরেও সেই বিল পাশ হয়নি। এক বছর আগে যাঁরা রাস্তায় নেমেছিলেন, তাঁদের বেশির ভাগের উদ্দেশ্য ছিল গরীব মানুষের জন্য যে স্বাস্থ্যব্যবস্থা মুখ্যমন্ত্রী মমতা বন্দ্যোপাধ্যায় তৈরি করেছিলেন, সেই স্বাস্থ্যব্যবস্থাকে চূর্ণবিচূর্ণ করে দেওয়া। আজ তাঁরা কোথায়? অপরাজিতা বিল নিয়ে তাঁরা রাস্তায় নামছেন না কেন?”

এরপরেই বাঙালি আবেগে শান দিয়ে অভিষেক বলেন, “যারা ১০ কোটি বঙ্গবাসীকে ছোট করেছে, যারা আমাদের বাংলাদেশি বলে ব্যঙ্গবিদ্রুপ করেছে, যারা বলেছে বাংলা বলে কোনও ভাষা নেই, বলেছে বাঙালি বলে কোনও জাতি নেই, তাদের বিরুদ্ধে ১০ কোটি বঙ্গবাসীর লড়াই করতে হবে।”